CELEX: 32018D1994
Language: da
Date: 2018-12-11 00:00:00
Title: Rådets gennemførelsesafgørelse (EU) 2018/1994 af 11. december 2018 om tilladelse til Kroatien til at indføre en særlig foranstaltning, der fraviger artikel 26, stk. 1, litra a), og artikel 168 i direktiv 2006/112/EF om det fælles merværdiafgiftssystem

17.12.2018   
               
               
                  DA
               
               
                  Den Europæiske Unions Tidende
               
               
                  L 320/35
               
            
         RÅDETS GENNEMFØRELSESAFGØRELSE (EU) 2018/1994
         af 11. december 2018
         om tilladelse til Kroatien til at indføre en særlig foranstaltning, der fraviger artikel 26, stk. 1, litra a), og artikel 168 i direktiv 2006/112/EF om det fælles merværdiafgiftssystem
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde,
         under henvisning til Rådets direktiv 2006/112/EF af 28. november 2006 om det fælles merværdiafgiftssystem (1), særlig artikel 395, stk. 1,
         under henvisning til forslag fra Europa-Kommissionen, og
         ud fra følgende betragtninger:
         
                     (1)
                  
                  
                     Artikel 168 i direktiv 2006/112/EF fastsætter, at en afgiftspligtig person har ret til at fradrage moms på levering af varer og ydelser, som vedkommende har modtaget til anvendelse i forbindelse med sine afgiftspligtige transaktioner. Artikel 26, stk. 1, litra a), i nævnte direktiv indeholder et krav om at føre momsregnskab, når et erhvervsaktiv af den afgiftspligtige person eller dennes personale anvendes til privat brug eller, mere generelt, anden brug end erhvervsbrug.
                  
               
                     (2)
                  
                  
                     Ved brev registreret i Kommissionen den 22. december 2016 anmodede Kroatien om tilladelse til at indføre en særlig foranstaltning, der fraviger bestemmelserne i direktiv 2006/112/EF om fradragsretten for moms af køb og leasing af luftfartøjer, skibe og personbiler, herunder køb af tilbehør til sådanne varer samt tjenesteydelser i forbindelse hermed. Efter en række drøftelser med Kommissionen indgav Kroatien en ændret anmodning begrænset til personbiler, som blev registreret i Kommissionen den 17. september 2018.
                  
               
                     (3)
                  
                  
                     Kommissionen fremsendte Kroatiens anmodning til de øvrige medlemsstater ved brev af 21. september 2018. Kommissionen meddelte ved brev af 24. september 2018 Kroatien, at den rådede over alle de oplysninger, som den fandt nødvendige for at kunne vurdere anmodningen.
                  
               
                     (4)
                  
                  
                     Afgiftspligtige personer i Kroatien kan ikke fradrage moms i forbindelse med personbiler, der delvist anvendes til erhvervsmæssige formål. Kroatien har til hensigt at ændre landets lovgivning og gøre det muligt at fradrage indgående moms for så vidt angår personbiler.
                  
               
                     (5)
                  
                  
                     Ifølge Kroatien er det ofte vanskeligt at fastsætte nøjagtigt, i hvilket omfang personbiler anvendes til private eller erhvervsmæssige formål, og selv når det er muligt, er det ofte besværligt. Kroatien mener derfor, at det vil være hensigtsmæssigt at anvende den faste procentsats for momsfradrag. Kroatien skønner, at en begrænsning på 50 % er passende.
                  
               
                     (6)
                  
                  
                     Ifølge Kroatien vil anvendelsen af den faste procentuelle begrænsning for momsfradrag ikke medføre en yderligere administrativ byrde eller yderligere omkostninger for virksomheder eller skattemyndigheder og samtidig muliggøre momsfradrag. Med indførelsen af momsfradrag vil det blive mindre interessant for skatteyderne at købe personbilrelaterede varer og tjenesteydelser fra personer, hvis aktiviteter ikke er registreret.
                  
               
                     (7)
                  
                  
                     Kroatien anmodede derfor på grundlag af artikel 395 i direktiv 2006/112/EF om tilladelse til at indføre en særlig foranstaltning, der fraviger nævnte direktivs artikel 26, stk. 1, litra a), og artikel 168, med henblik på at begrænse fradragsretten for personbiler til en fast procentsats (»den særlige foranstaltning«).
                  
               
                     (8)
                  
                  
                     Begrænsningen af fradragsretten bør finde anvendelse på den moms, der betales ved køb og leasing af personbiler, herunder køb af alle varer og tjenesteydelser i forbindelse hermed. De heraf omfattede personbiler udgør motorkøretøjer til personbefordring med højst otte siddepladser foruden førerens.
                  
               
                     (9)
                  
                  
                     Formålet med den særlige foranstaltning er at forenkle proceduren for beskatning og forhindre momsundgåelse ved at give tilladelse til momsfradrag for personbiler, der delvist anvendes til erhvervsmæssige formål. Den særlige foranstaltning bør tillades i betragtning af dens potentielle positive virkning for både virksomheder og forvaltninger.
                  
               
                     (10)
                  
                  
                     Den særlige foranstaltning bør gælde fra den 1. januar 2019 og udløbe den 31. december 2021, således at det kan vurderes, om begrænsningen på 50 % korrekt afspejler den generelle fordeling mellem erhvervsmæssig og privat brug.
                  
               
                     (11)
                  
                  
                     Såfremt Kroatien mener, at det er nødvendigt at forlænge den særlige foranstaltning ud over 2021, bør Kroatien senest den 31. marts 2021 fremsende en anmodning om forlængelse til Kommissionen sammen med en rapport, der omfatter en redegørelse for den anvendte procentsats.
                  
               
                     (12)
                  
                  
                     Den særlige foranstaltning vil kun i ubetydelig grad påvirke de samlede indtægter fra afgifter, der opkræves ved det endelige forbrug, og får ingen negativ indvirkning på Unionens egne indtægter hidrørende fra moms —
                  
               VEDTAGET DENNE AFGØRELSE:
         
            Artikel 1
            Uanset artikel 168 i direktiv 2006/112/EF gives Kroatien tilladelse til at begrænse retten til at fradrage moms af udgifter til personbiler, der ikke udelukkende anvendes til erhvervsmæssige formål, til 50 %.
         
         
            Artikel 2
            Uanset artikel 26, stk. 1, litra a), i direktiv 2006/112/EF sidestiller Kroatien ikke ikkeerhvervsmæssig brug af en personbil, der indgår i aktiverne i en afgiftspligtig persons virksomhed, med levering af ydelser mod vederlag, når den pågældende bil har været omfattet af en begrænsning af fradragsretten i henhold til denne afgørelses artikel 1.
         
         
            Artikel 3
            De udgifter, der er omhandlet i artikel 1, omfatter køb og leasing af personbiler, herunder køb af alle varer og tjenesteydelser, der leveres i forbindelse hermed.
         
         
            Artikel 4
            Denne afgørelse finder kun anvendelse på motorkøretøjer til personbefordring med højst otte siddepladser foruden førerens.
         
         
            Artikel 5
            Artikel 1 og 2 finder ikke anvendelse på:
            
                        a)
                     
                     
                        køretøjer, der anvendes til uddannelse af chauffører, afprøvning af køretøjer, reparationstjenester, økonomisk virksomhed i form af passager- og godstransport, befordring af døde personer eller udlejning
                     
                  
                        b)
                     
                     
                        køretøjer, der erhverves med henblik på videresalg.
                     
                  
         
            Artikel 6
            Denne afgørelse får virkning på dagen for meddelelsen.
            Den finder anvendelse fra den 1. januar 2019 til den 31. december 2021.
            En eventuel anmodning om forlængelse af tilladelsen i henhold til denne afgørelse skal indgives til Kommissionen senest den 31. marts 2021 og skal ledsages af en rapport, som omfatter en redegørelse for anvendelsen af den procentsats, der er fastsat i artikel 1.
         
         
            Artikel 7
            Denne afgørelse er rettet til Republikken Kroatien.
         
         
            Udfærdiget i Bruxelles, den 11. december 2018.
            
               
                  På Rådets vegne
               
               G. BLÜMEL
               
                  Formand
               
            
         
         
            (1)  EUT L 347 af 11.12.2006, s. 1.